Zahvaljujući partnerstvu Grada Splita i hrvatske (osječke) tvrtke Media King, danas je puštena besplatna Wi-Fi mreža na splitskoj Rivi te će u narednim danima biti pokriven i ostatak najatraktivnijeg dijela splitske obale. Naime, u projekt su uključene najatraktivnije javne površine u gradu Splitu – tzv. Istočna i Zapadna obala, Riva, Marmontova ulica te cijela uvala Bačvice, uključujući plažu i sve ugostiteljske objekte.

Kako doznajemo od Darka Kraljevića, predstavnika tvrtke Media King, to je prva implementacija naprednog i inovativnog rješenja tzv. MediaKing Smart Wi-Fi na javnim gradski površinama, nakon što je isto rješenje uspješno implementirano u kompletan vozni park javnih gradskih prijevoza u Osijeku, Splitu i Dubrovniku. Najveća prednost ovog domaćeg rješenja je mogućnost istovremenog spajanja velikog broja korisnika uz zadržavanje stabilne i brze Internet veze. U kvalitetu MediaKing Smart Wi-Fi sustava korisnici su se već mogli uvjeriti i u splitskom trgovačkom centru Mall Of Split, koji ovaj sustav koristi već nekoliko mjeseci te je, osim što je najveći u regiji, ujedno i mall s najbržim Wi-Fi-em u Europi..

Ovime Split postaje grad s najbržom javnom Wi-Fi mrežom u Europi. Za sve korisnike ova usluga je besplatna, a sama mreža ne traži nikakvu lozinku niti je korištenje vremenski ograničeno.

Zahvaljujući naporima Krešimira Budiše, savjetnika gradonačelnika Andre Krstulovića Opare za EU-ove fondove i razvoj, Split se izborio da postane prvi grad na svijetu koji uvodi „MediaKing Smart Wi-Fi“ te će upravo zbog toga i cijela implementacija za Grad Split biti besplatna, a grad će samo plaćati simboličan iznos održavanja sustava.

Tvrtka “MediaKing” je hrvatska tvrtka koja se bavi implementacijom naprednog i inovativnog Smart Wi-Fi rješenja za velike tvrtke, poslovne centre i mallove, javne ustanove i institucije, sredstva javnog i privatnog prijevoza (tramvaji, autobusi, trajekti…) te općenito mjesta i površine s potrebom za velikim brojem istovremenih konekcija na kvalitetnu i sigurnu Wi-Fi mrežu.